《中秋望月有感寄叔易季言并简仲辅弟》
宋代·李纲

前年河内中秋月，玉帐初寒铁衣滑。羽书狎至不成眠，坐伴清光到明发。

是时季弟在幕中，病隔纱窗共谈说。出师未捷身已危，继被宸章召还阙。

去年中秋寓宋都，金针篆字看除书。夜同叔弟坐月下，仰望赤气环斗枢。

经营两河初就绪，斥罢将帅良非图。陵晨廷争不可得，上还印绶归东吴。

今年谪官旅湖外，又值中秋有佳气。纤云四卷天无河，月色满庭如泼水。

缅怀诸季会合难，但与阿宗相劳慰。举杯邀月应笑人，处处相逢万馀里。

我生端遇国步艰，出入将相三年间。功名富贵亦何有，慨念四海悲汍澜。

心驰沙漠关塞远，身堕江湖风露寒。不须更问世间事，但愿对月身常闲。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。